PTG ตั้งเป้ายอดขายน้ำมันปี 64 โต 8-12% หลังโควิดคลี่คลาย จัดงบ 5 พันลบ.ลุยขยายสาขา
PTG ตั้งเป้ายอดขายน้ำมันปี 64 โต 8-12% หลังโควิดคลี่คลาย จัดงบ 5 พันลบ.ลุยขยายสาขา
PTG ตั้งเป้ายอดขายน้ำมันปี 64 โต 8-12% หลังโควิดคลี่คลาย จัดงบ 5 พันลบ.ลุยขยายสาขา
30 พ.ย. 2563

นายพิทักษ์ รัชกิจประการ ประธานเจ้าหน้าที่บริหารและกรรมการผู้จัดการใหญ่ บริษัท พีทีจี เอ็นเนอยี จำกัด (มหาชน) หรือ PTG เปิดเผยว่า บริษัทตั้งเป้าปริมาณการขายน้ำมันปี 64 จะเติบโต 8-12% หรือมีปริมาณการขายราว 5,400-5,600 ล้านลิตร โดยได้รับปัจจัยหนุนจากการสถานการณ์การแพร่ระบาดของเชื้อไวรัสโควิด-19 คลี่คลายไปในทิศทางที่ดีขึ้น และคาดว่าประเทศไทยจะเริ่มมีวัคซีนใช้ในช่วงไตรมาส 3/64 ซึ่งจะสนับสนุนให้มีการท่องเที่ยวและกิจกรรมทางเศรษฐกิจที่ปรับตัวสูงขึ้นอีก
ทั้งนี้ บริษัทตั้งงบลงทุนปี 64 ไว้ราว 4,000-5,000 ล้านบาท เพื่อใช้ในการขยายสถานีบริการน้ำมันและสถานีบริการก๊าซ LPG เพิ่มอีก 150-200 จาก ด้วยงบลงทุนราว 3,000-3,500 ล้านบาท ณ สิ้นปีนี้คาดว่าจะมีสถานีบริการรวม 2,100 สาขา นอกจากนี้ยังใช้ในธุรกิจ Non-oil มูลค่าราว 1,000 ล้านบาท และส่วนที่เหลืออีก 500 ล้านบาทจะใช้ในการลงทุนธุรกิจอื่นๆ
ขณะเดียวกันบริษัทยังคงเน้นการขยายฐานสมาชิกบัตร PT Maxcard อีก 2.5-3 ล้านใบ เพื่อที่จะให้มีจำนวนสมาชิกเพิ่มเป็นไม่ต่ำกว่า 18 ล้านใบ จากปีนี้อยู่ที่ราว 15 ล้านใบ เพื่อที่จะเป็นการสนับสนุนให้ผู้ถือบัตรเข้าใช้บริการในสถานีบริการ และส่วนอื่นๆของบริษัทมากขึ้น
ส่วนทิศทางผลประกอบการในช่วงไตรมาส 4/63 คาดว่าปริมาณการเติบจะเติบโตได้ 8-12% เมื่อเทียบกับช่วงเดียวกันของปีก่อน หลังเข้าไฮซีซั่นของการท่องเที่ยว ในขณะเดียวกันยังมีกิจกรรมทางเศรษฐกิจเพิ่มขึ้นหลังจากปริมาณฝนลดลงด้วย ช่วยสนับสนุนยอดการใช้น้ำมันดีเซลและเบนซินปรับตัวเพิ่มขึ้น
“ก่อนหน้านี้เรากังวลว่าการแพร่ระบาดของเชื้อไวรัสโควิด-19 จะกระทบเรามาก แต่เมื่อเวลาผ่านไปเรายังสามารถเติบโตได้ และเชื่อว่าหลังจากนี้จะไม่มีการปิดเมืองทั้งประเทศเหมือนที่ผ่านมา และจะปรับมาเป็นการปิดเฉพาะบางที่ที่มีปัญหาเท่านั้น ขณะที่ปีหน้าเองก็คาดว่าสถานการณ์ต่างๆจะคลี่คลายไปดีขึ้น ซึ่งเราก็เห็นสัญญาณที่ดีตั้งแต่ปลายปีนี้แล้ว”นายพิทักษ์ กล่าว
ขณะที่ล่าสุด นายสุวัชชัย พิทักษ์วงศาภรณ์ กรรมการผู้จัดการ บริษัท โอลิมปัส ออยล์ จำกัด บริษัทในเครือ PTG ได้จัดโครงการ “PT LPG เพื่อแท็กซี่ สู้วิกฤต” ชวนคนไทยร่วมใจใช้บริการแบ่งเบาค่าใช้จ่าย-เพิ่มรายได้แท็กซี่ ประเดิมเฟสแรกเปิดรับสมัคร 23 พ.ย.63 ที่สถานีบริการ LPG ของ PT ในเขตกรุงเทพและปริมณฑล 50 สถานี
นายสุวัชชัย กล่าวว่า บริษัทได้จัดงบประมาณอยู่ที่ 22 ล้านบาท เดินหน้าจัดโครงการส่งมอบความช่วยเหลือลดต้นทุนในการประกอบอาชีพและการดำรงชีวิตผู้ขับรถแท็กซี่ต่อเนื่อง ภายใต้ชื่อ “PT LPG เพื่อแท็กซี่ สู้วิกฤต” ด้วยการมอบคูปองส่วนลด พิเศษมูลค่ารวม 1,100 บาท สามารถใช้เป็นส่วนลดต้นทุนเชื้อเพลิงแก๊ส,น้ำมัน, ค่าน้ำมันเครื่องยนต์, ค่าก๊าซหุงต้ม  เป็นต้น ซึ่งการจัดโครงการ “PT LPG เพื่อแท็กซี่ สู้วิกฤต” โดยบริษัทวางเป้ามีผู้ขับแท็กซี่เข้าร่วมกิจกรรมอยู่ที่ 10,000 คัน เริ่มกิจกรรมตั้งแต่วันที่ 1 ธ.ค.63-1 ม.ค.64 เฉพาะวันจันทร์  วันเสาร์ เวลา 8.00-17.00 น  ณ สถานีบริการ LPG ของ PT ในเขตกรุงเทพและปริมณฑลจำนวน 50 สถานี
ในส่วนของสมาชิกแม็กการ์ด (Max Card) ที่มีจำนวนกว่า 13 ล้านราย เมื่อร่วมใช้บริการแท็กซี่ที่มีสัญลักษณ์ PT Taxi Rewards จะได้รับ 20 คะแนน ขณะที่ลูกค้าใหม่ที่สมัครสมาชิกผ่านคิวอาร์โค้ดในรถแท็กซี่ที่เข้าร่วมโครงการสำเร็จจะได้รับคะแนน 100 คะแนน สะสมเพื่อใช้แลกเป็นส่วนลดสินค้าและบริการต่างๆของบริษัทฯได้ และจะเป็นส่วนหนึ่งในการร่วมช่วยแบ่งเบาค่าใช้จ่าย-เพิ่มรายได้แท็กซี่ได้เช่นกัน